CELEX: 
Language: hu
Date: 2019-03-13 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2016/2031 európai parlamenti és tanácsi rendelet 89. cikke (1) bekezdésének a) pontjában meghatározott feltételeknek való megfelelés érdekében a vállalkozók által teljesítendő kritériumok és az említett kritériumok teljesítésének biztosítására szolgáló eljárások meghatározásáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az (EU) 2016/2031 rendelet 79. cikke (1) bekezdésének a) pontja értelmében bizonyos növények, növényi termékek és egyéb anyagok Unión belüli szállításához növényútlevélre van szükség. A növényútlevél tanúsítja, hogy az érintett növény, növényi termék vagy egyéb anyag megfelel az említett rendelet 85. és 86. cikkében meghatározott valamennyi követelménynek, és így mentes az uniós zárlati károsítók jegyzékében szereplő károsítóktól, illetve adott esetben megfelel az uniós zárlati károsítók jegyzékében nem szereplő károsítókra vonatkozó uniós intézkedéseknek. A növényútlevél ezáltal biztosítja, hogy a növények ne jelentsenek növényegészségügyi kockázatot az Unió számára. A technikai és tudományos szempontokra figyelemmel a növényútlevelek kiállítását kizárólag erre felhatalmazott vállalkozók végezhetik az illetékes hatóságok felügyelete mellett. 
            
            
               Az (EU) 2016/2031 rendelet 89. cikke (1) bekezdésének a) pontja rendelkezik a vállalkozók növényútlevelek kiállítására vonatkozó felhatalmazásáról, meghatározva az említett vállalkozókra vonatkozó feltételeket. E vállalkozóknak rendelkezniük kell az uniós zárlati károsítók, a 30. cikk (1) bekezdése alapján elfogadott intézkedések hatálya alá tartozó károsítók, a védett zónás zárlati károsítók és az Unióban vizsgálatköteles nemzárlati károsítók tekintetében a rendelet 87. cikkében említett vizsgálatok elvégzéséhez szükséges ismeretekkel, valamint ismerniük kell a szóban forgó károsítók jelenlétére utaló jeleket, tüneteket, továbbá a szóban forgó károsítók megjelenésének és terjedésének megakadályozására szolgáló eszközöket.
            
            
               Ezért annak biztosítása érdekében, hogy a vállalkozók eleget tegyenek az említett feltételeknek, a 89. cikk (2) bekezdése felhatalmazza a Bizottságot az (EU) 2016/2031 rendeletet kiegészítésére egyrészt azon kritériumok meghatározásával, amelyeket a vállalkozóknak teljesíteniük kell ahhoz, hogy megfeleljenek a 89. cikk (1) bekezdés a) pontjában meghatározott feltételeknek, másrészt az e kritériumok teljesítését biztosító eljárásokkal.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság 2018. január 24-én és szeptember 5-én, valamint 2019. január 22-én konzultált a növényegészségüggyel foglalkozó szakértői csoporttal.
            
            
               A felhatalmazáson alapuló jogi aktus tervezetéről a minőségi jogalkotási portálon 2018. november 28. és 2018. december 26. között zajlott nyilvános konzultáció. Összesen 4 válasz érkezett, amelyek nyilvánosan hozzáférhetőek.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló jogi aktus az (EU) 2016/2031 rendelet 89. cikke (2) bekezdésének megfelelően előírja azokat a kritériumokat, amelyeket  a vállalkozóknak teljesíteniük kell annak érdekében, hogy jogosultak legyenek növényútlevelek kiállítására, és meghatározza a szóban forgó kritériumoknak való megfelelés biztosítására szolgáló eljárásokat.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2019.3.13.)
            
            
               az (EU) 2016/2031 európai parlamenti és tanácsi rendelet 89. cikke (1) bekezdésének a) pontjában meghatározott feltételeknek való megfelelés érdekében a vállalkozók által teljesítendő kritériumok és az említett kritériumok teljesítésének biztosítására szolgáló eljárások meghatározásáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre
                  1
                és különösen annak 89. cikke (2) bekezdésére,
            
            
               mivel:
            
            
               (1)Az (EU) 2016/2031 rendelet előírja, hogy növényútlevelet kell kiállítani bizonyos növények, növényi termékek és egyéb anyagok Unión belüli szállításához, a védett zónákba történő behozatalához és azokon belüli szállításához.
            
            
               (2)Annak biztosítása érdekében, hogy a növényútlevélben szereplő információk, valamint a növényútlevelek kiállításához szükséges vizsgálatok megalapozott tudományos és műszaki ismereteken alapuljanak, a növényútleveleket kizárólag erre felhatalmazott vállalkozók bocsáthatják ki az illetékes hatóságok felügyelete mellett.
            
         
         
            
               (3)Annak szavatolására, hogy e vállalkozók ismerjék a szóban forgó növényeket, növényi termékeket és egyéb anyagokat esetleg fenyegető károsítókra vonatkozó szabályokat, valamint a szóban forgó károsítók megjelenésének és terjedésének megakadályozására alkalmas intézkedéseket, elő kell írni bizonyos kritériumokat. 
            
            
               (4)Eljárást kell továbbá megállapítani annak biztosítására, hogy az (EU) 2016/2031 rendelet 89. cikkének (2) bekezdésében említett valamennyi kritérium teljesüljön, és minden felhatalmazott vállalkozó tisztában legyen a növényútlevelek kiállításához szükséges információkkal. Az illetékes hatóságoknak ezért technikai útmutatást kell elérhetővé tenniük, amely tájékoztatást nyújt a károsítók és vektoraik biológiájáról, a gazdanövények, -növényi termékek és egyéb gazdaanyagok releváns biológiai tulajdonságairól, a vizsgálatok elvégzéséről, a károsítók megjelenésének és terjedésének megakadályozásáról, valamint a terv létrehozásáról. 
            
            
               (5)Annak érdekében, hogy mind az illetékes hatóságoknak, mind a vállalkozóknak elegendő idejük legyen felkészülni a fenti intézkedések végrehajtására, célszerű ezt a rendeletet 2020. december 14-től alkalmazni,
            
            
               
            
               ELFOGADTA EZT A RENDELETET:
            
            
               1. cikk
               A növényútlevelek kiállítására felhatalmazott vállalkozókra vonatkozó kritériumok 
            
            
               A növényútlevelek kiállítására felhatalmazó engedély megszerzése érdekében a vállalkozóknak az alábbi kritériumokat kell teljesíteniük:
            
            
               a)bizonyították az illetékes hatóság felé, hogy megfelelően ismerik az adott növényekre, növényi termékekre és egyéb anyagokra veszélyes uniós zárlati károsítókkal, az (EU) 2016/2031 rendelet 30. cikkének (1) bekezdése alapján elfogadott intézkedések hatálya alá tartozó károsítókkal, a védett övezeti zárlati károsítókkal és az uniós vizsgálatköteles nemzárlati károsítókkal kapcsolatos, az (EU) 2016/2031 rendelet 87. cikkének alapján elvégzendő vizsgálatokra vonatkozó szabályokat;
            
            
               b)bizonyították az illetékes hatóság felé, hogy megfelelően ismerik az a) pontban említett károsítók megjelenésének és terjedésének megakadályozásához szükséges legjobb gyakorlatokat, intézkedéseket és egyéb tennivalókat;
            
            
               c)hatékony tervvel rendelkeznek az a) pontban említett, a növényeket, növényi termékeket vagy más anyagokat érintő vagy fenyegető károsítók feltételezett megjelenésének esetére;
            
            
               d)bizonyították az illetékes hatóság felé, hogy rendelkeznek az adott növényeknek, növényi termékeknek vagy egyéb anyagoknak a megfelelő károsítók tekintetében történő vizsgálatához szükséges, valamint a b) pontban említett intézkedések meghozatalához szükséges tudással és szakértelemmel; 
            
            
               e)bizonyították az illetékes hatóság felé, hogy rendelkeznek az adott növények, növényi termékek vagy egyéb anyagok megfelelő vizsgálatához szükséges, valamint a b) pontban említett intézkedések meghozatalához szükséges eszközökkel és létesítményekkel;
            
            
               f)az e rendelet előírásai alapján az illetékes hatósággal folytatandó kommunikáció céljára kineveztek egy kapcsolattartó személyt, és e személy elérhetőségi adatait közölték az illetékes hatósággal. 
            
            
               2. cikk
               A vállalkozókra vonatkozó kritériumok teljesítésének biztosítására szolgáló eljárások
            
            
               (1)Az illetékes hatóság gondoskodik arról, hogy a növényútlevelek kibocsátásával kapcsolatos vizsgálatok kritériumairól technikai útmutatás álljon a vállalkozók rendelkezésére. 
            
            
               Az említett technikai útmutatás az egyes illetékes hatóságok hivatalos honlapján keresztül érhető el, és a következő elemeket tartalmazza:
            
            
               a)a károsítók és vektoraik biológiájára, valamint a gazdaszervezetek releváns biológiai tulajdonságaira vonatkozó információk;
            
            
               b)a szóban forgó károsítók jelenlétére utaló jelek, az általuk a növényeken, növényi termékeken vagy egyéb anyagokon okozott tünetek, a vizuális vizsgálatok elvégzésének módjai, valamint a mintavételre és a laboratóriumi vizsgálatra vonatkozó információk;
            
            
               c)az 1. cikk a) pontjában említett károsítók megjelenésének és terjedésének megakadályozásához szükséges legjobb gyakorlatok, intézkedések és egyéb tennivalók;
            
            
               d)az 1. cikk c) pontjában említett terv létrehozására és tartalmára vonatkozó információk.
            
         
         
            
               (2)Az illetékes hatóságok minden alkalmas intézkedést megtesznek annak ellenőrzésére, hogy a vállalkozók megfelelnek az (1) bekezdésben meghatározott valamennyi kritériumnak. 
            
            
               3. cikk
               Hatálybalépés és alkalmazás
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet 2020. december 14-től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2019.3.13-án.
            
            
               
                     a Bizottság részéről
               
               
                     elnök
                     Jean-Claude JUNCKER
               
               
            
         
         
            
                  
                     (1)
                  
                        HL L 317., 2016.11.23., 4. o.